คิกออฟพักหนี้ดี มีเงินสร้างอาชีพ
“ยิ่งลักษณ์” เปิดตัวโครงการพักหนี้ดี ย้ำไม่ใช่ “ปลดหนี้”
3 พ.ค. 2555

“ยิ่งลักษณ์” เปิดตัวโครงการพักหนี้ดี ย้ำไม่ใช่ “ปลดหนี้”
น.ส.ยิ่งลักษณ์ ชินวัตร นายกรัฐมนตรี เป็นประธานพิธีเปิด “โครงการพักหนี้ตามนโยบายรัฐบาล” หรือโครงการพักเงินต้นและลดอัตราดอกเบี้ยให้เกษตรกรรายย่อยและประชาชนผู้มีรายได้น้อยที่มีหนี้คงค้างไม่เกิน 5 แสนบาท และเป็นหนี้ที่มีสถานะปกติในอัตรา 3% ต่อปี เป็นเวลา 3 ปี 
น.ส.ยิ่งลักษณ์ ย้ำว่า โครงการพักหนี้รอบนี้ไม่ใช่โครงการปลดหนี้ แต่เป็นการพักชำระหนี้ชั่วคราว เพื่อให้ประชาชนมีเงินไปลงทุนประกอบอาชีพ ขณะที่ผู้ที่ได้รับการพักชำระหนี้ต้องจัดทำบัญชีครัวเรือนและวางแผนการใช้เงิน เพื่อนำเงินที่ไม่ต้องนำไปชำระหนี้เงินต้นมาใช้ให้เกิดประโยชน์สูงสุด
“รัฐบาลมั่นใจว่าโครงการพักหนี้ดีเป็นการเปิดโอกาสให้ประชาชนได้วางแผนบริหารจัดการภาระหนี้ให้สอดคล้องกับรายได้และรายจ่ายของครัวเรือน บรรเทาภาระหนี้สิน ส่งผลให้การประกอบอาชีพและการดำรงชีวิตของผู้เข้าร่วมโครงการคล่องตัว และก่อให้เกิดการกระตุ้นเศรษฐกิจโดยรวม” น.ส.ยิ่งลักษณ์ กล่าว
น.ส.ยิ่งลักษณ์ ระบุตอนท้ายว่า ขอให้ลูกหนี้ดีที่เข้าร่วมโครงการนี้มีความรับผิดชอบในการชำระหนี้ดอกเบี้ยตรงเวลา
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า โครงการพักหนี้ลูกหนี้ดีจะเปิดให้ลูกหนี้มาลงทะเบียนเข้าร่วมโครงการได้ตั้งแต่วันที่ 2 พ.ค.-20 ส.ค. 2555 และทราบผลทันที คาดว่าจะมีลูกหนี้จากสถาบันการเงินของรัฐ 4 แห่ง ร่วมโครงการ 3.8 ล้านราย หนี้คงค้าง 4.6 แสนล้านบาท